Stephenie Meyer ([ˈmaɪ.ər]; née Morgan; 24 Desember 1973) is 'n Amerikaanse romanskryweres wat internasionale bekendheid verwerf het met haar romantiese vampier-verhaalreeks Twilight - een van die kommersieel suksesvolste in die genre van fantasieromans vir jong volwasse lesers met meer as 100 miljoen verkoopte eksemplare. Meyer, wat in haar jeugjare self 'n gretige leser was, het haar akademiese opleiding aan die Brigham Young-universiteit gevolg en op die ouderdom van 21 in die huwelik getree voordat sy in 1997 haar BA-graad in Engels verwerf het. Sonder vorige ervaring in die literêre bedryf het sy die idee vir die romanreeks in 'n droom gekry. Onder die invloed van die werk van Jane Austen en William Shakespeare het sy Twilight kort daarna begin skryf. Aanvanklik het uitgewerye, by wie Meyer die manuskrip voorgelê het, geen kans gesien vir 'n publikasie nie. Toe Little, Brown and Company dit ontvang het, het hulle die werk se potensiaal raakgesien en aan Meyer $750 000 betaal vir 'n kontrak wat voorsiening gemaak het vir 'n reeks van drie romans. Uiteindelik het vier uit haar pen gekom.